S-431/2016

Mál þetta, sem dómtekið var í dag, var höfðað með ákæru lögreglustjórans á höfuðborgarsvæðinu, dagsettri 14. júní 2016, á hendur:

„P-kk-þgf Þ-kk-þgf, kt. 000000-0000,

[...]

fyrir eftirtalin umferðar- og fíkniefnalagabrot, með því að hafa:

1. Laugardaginn 28. nóvember 2015 ekið bifreiðinni SG-492 án þess að hafa endurnýjað ökuskírteini og óhæfur til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 5,4 ng/ml) um Höfðabakka í Reykjavík, við Stekkjarbakka, þar sem lögregla stöðvaði aksturinn.

M: 007-2015-66616

Telst brot þetta varða við 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum.

2. Föstudaginn 26. febrúar 2016 ekið bifreiðinni SG-492 óhæfur til að stjórna henni örugglega vegna áhrifa ávana- og fíkniefna (í blóði mældist tetrahýdrókannabínól 4,7 ng/ml) um Hverafold í Reykjavík, við hús nr. 1, þar sem lögregla hafði afskipti af ákærða og að hafa skömmu síðar á lögreglustöðinni við Vínlandsleið 2-4 í Reykjavík, haft í vörslum sínum 1,89 g af marijúana og 0,36 g af tóbaksblönduðu kannabisefni, sem lögreglumenn fundu við öryggisleit á ákærða.

M: 007-2016-10763

Telst brot þetta varða við 1., sbr. 2. mgr. 45. gr. a. og 1. mgr. 48. gr., allt sbr. 1. mgr. 100. gr. umferðarlaga nr. 50/1987 með áorðnum breytingum og 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

3. Föstudaginn 26. febrúar 2016, á heimili sínu að [...] Reykjavík, haft í vörslum 24,82 g af marijúana og 71 stk. af LSD, sem ákærði framvísaði við afskipti lögreglu.

M: 007-2016-10763

Telst brot þetta varða við 2. gr., sbr. 5. og 6. gr. laga um ávana- og fíkniefni nr. 65/1974, sbr. lög nr. 13/1985 og lög nr. 68/2001, og 2. gr., sbr. 14. gr., reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar, til greiðslu alls sakarkostnaðar og til að sæta sviptingu ökuréttar skv. 101. og 102. gr. laga nr. 50/1987, sbr. 25. og 26. gr. laga nr. 44/1993, sbr. 18. gr. laga nr. 66/2006. Krafist er upptöku á 26,71 g af marijúana, 0,36 g af tóbaksblönduðu kannabisefni og 71 stk. af LSD, sem hald var lagt á, samkvæmt 6. mgr. 5. gr. laga nr. 65/1974 og 2. mgr. 14. gr. reglugerðar nr. 233/2001. Jafnframt er krafist upptöku á 1 vog, smellulásapokum og gúmmíílátum, sem hald var lagt á, skv. 7. mgr. 5. gr. sömu laga.“

Verjandi ákærða krefst vægustu refsingar er lög leyfa og hæfilegrar þóknunar sér til handa.

Ákærði hefur skýlaust játað að hafa framið brot þau sem honum eru gefin að sök í ákærunni og er játning hans studd sakargögnum. Það eru því skilyrði til að leggja dóm á málið samkvæmt 164. gr. laga um meðferð sakamála. Var það tekið til dóms án frekari sönnunarfærslu er sækjanda og verjanda ákærða hafði verið gefinn kostur á að tjá sig um lagaatriði og ákvörðun viðurlaga.

Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði sem er fæddur árið 1993 hefur margsinnis frá árinu 2013 hlotið refsingu fyrir fíkniefnalagabrot, nú síðast á þessu ári. Þá hefur hann áður brotið gegn 2. mgr. 45. gr.a. og 1. mgr. 48. gr. umferðarlaga. Með dómi Héraðsdóms Reykjavíkur frá 20. mars 2015 var ákærði dæmdur í 45 daga fangelsi fyrir brot gegn 1. mgr. 106. gr. almennra hegningarlaga og fíkniefnalagabrot. Fullnustu refsingarinnar var frestað skilorðsbundið í tvö ár auk þess sem litið var til 78. gr. almennra hegningarlaga við ákvörðun refsingar. Með brotum sínum nú hefur ákærði rofið skilyrði þess dóms. Þá eru brot hans hegningarauki við lögreglustjórasátt sem hann gekkst undir 15. mars sl.

Ákærði hefur nú verið fundinn sekur um að hafa ítrekað ekið bifreið ófær um að stjórna henni örugglega vegna áhrifa ávana- og fíkniefna. Jafnframt er hann dæmdur fyrir vörslur fíkniefna og var í einu tilviki um talsvert magn af LSD að ræða. Við ákvörðun refsingar nú er litið til greiðrar játningar ákærða. Refsing hans samkvæmt fyrrgreindum skilorðsdómi er nú tekin upp og er refsingin dæmd í einu lagi, sbr. 60. gr. almennra hegningarlaga. Þá er jafnframt litið til 77. gr. og 78. gr. almennra hegningarlaga svo og viðmiðunarreglna Dómstólaráðs nr. 3/2015. Með hliðsjón af ofangreindu er refsing ákærða ákveðin þriggja mánaða fangelsi.

Ákærði er sviptur ökurétti í þrjú ár frá uppkvaðningu dómsins að telja.

Ákærði greiði málsvarnarþóknun skipaðs verjanda síns, S-kk-ef K-kk-ef K-kk-ef hrl., 130.000 krónur og 182.899 krónur í annan sakarkostnað.

D ó m s o r ð :

Ákærði, P-kk-nf Þ-kk-nf, sæti fangelsi í þrjá mánuði.

Ákærði er sviptur ökurétti í þrjú ár frá uppkvaðningu dómsins að telja.

Ákærði greiði málsvarnarlaun skipaðs verjanda síns, S-kk-ef K-kk-ef K-kk-ef hrl., 130.000 krónur og 182.899 krónur í annan sakarkostnað.

S-kvk-nf H-kvk-nf